KIRJALLINEN KYSYMYS E-1962/99

esittäjä(t): Gerhard Hager (NI) komissiolle

(5. marraskuuta 1999)

Aihe: Tuen myöntämistä ja valvontaa koskevien toimien tehokkuus

Hampurissa pidettiin joulukuussa 1998 asiantuntijoiden seminaari (Zur Sache Schätzchen Die 68er und ihr Einfluss auf die Solidaritäts- und Dritte-Welt-Bewegung), jossa käsiteltiin vuoden 1968 tapahtumia ja niiden vaikutuksia solidaarisuutta ja kolmatta maailmaa koskevan liikkeen kehitykseen. Yksi seminaarin järjestäjistä oli Vereinigte Sozialistische Partei (VSP), jota perustuslain suojelusta vastaava virasto (Landesamt für Verfassungsschutz) pitää äärivasemmistolaisena yhdistyksenä. Tämä seminaari, jossa oli läsnä suuri määrä äärivasemmistolaisia, sai komissiolta tukea noin 35 000 Itävallan shillinkiä.

1. Onko tavanomaista, että komissio tukee tilaisuuksia, joihin osallistuu poliittisia ääriryhmiä?

2. Onko muita sellaisia tilaisuuksia tuettu, joihin on osallistunut edellä mainittu VSP tai muita äärivasemmistolaisia tai -oikeistolaisia ryhmiä?

3. Millaiset ovat nykyiset tuen myöntämistä ja valvontaa koskevat toimet, joiden avulla seurataan, mitkä eri ryhmät saavat tukea?

4. Ovatko nykyiset tuen myöntämistä ja valvontaa koskevat toimet komission mielestä riittävän tehokkaita, jotta EU:n varojen väärinkäyttö voidaan estää?

5. Jos ovat riittävän tehokkaita, miten komissio selittää edellä mainitun esimerkin?

6. Jos eivät ole riittävän tehokkaita, miten on edistytty tuen myöntämistä ja valvontaa koskevien toimien uudistamiseksi?

Michaele Schreyerin komission puolesta antama vastaus

(7. huhtikuuta 2000)

1. ja 2. Komissio ei ole pystynyt kirjallisessa kysymyksessä esitettyjen tietojen perusteella saamaan selville, onko kyseisen tilaisuuden järjestämiseen myönnetty unionin rahoitusta. Komissio pyytää kuitenkin arvoisalta parlamentin jäseneltä lisätietoja voidakseen paremmin vastata rahoitusta koskevaan kysymykseen.

Komissio selvittää kohdassa 3 kriteereitä, joita se tavallisesti noudattaa myöntäessään rahoitusta yleishyödyllisiin tilaisuuksiin.

3. Komissio hyväksyi heinäkuussa 1998 avustusten hallinnoinnin käsikirjan, jota on sovellettu 1. tammikuuta 1999 alkaen. Luku 4 on nimeltään Millä perusteilla avustuksia myönnetään?. Myöntämisperusteisiin, jotka valintakomiteoiden ja tulojen ja menojen hyväksyjien on otettava huomioon, kuuluu kohta 4.1.8:

Avustusta ei myönnetä, jos toiminta on suoraan tai epäsuorasti ristiriidassa EU:n politiikan kanssa tai jos siihen liittyy epäsuotavia mielikuvia. Avustuksia ei myönnetä esimerkiksi hankkeille, jotka saattavat olla kansanterveydelle haitallisia (alkoholiin, tupakkaan ja huumeisiin liittyvät hankkeet) tai ihmisoikeuksien kunnioituksen, turvallisuuden tai ilmaisunvapauden vastaisia.

Tulojen ja menojen hyväksyjien on nykyään hyväksytettävä määrärahojen sitomista koskevat esitykset varainhoidon valvojalla. Näin ollen avustushakemukset käy läpi budjettikohdan toteutuksesta vastaava henkilö, valintakomitea, tulojen ja menojen hyväksyjä sekä varainhoidon valvoja.

5. Voidakseen vastata tähän kysymykseen komissio on yhteydessä arvoisaan parlamentin jäseneen saadakseen edellä 1 kohdassa mainitut tiedot.

4. ja 6. Uuteen varainhoitoasetukseen voitaisiin sisällyttää avustusten myöntämistä koskeva osasto, jossa määriteltäisiin avustusten käsite erityisesti sopimuksiin nähden ja niiden myöntämisedellytykset. Avoimuuden nimissä tässä uudessa osastossa esitettäisiin avustusten myöntämistä koskevat säännöt (oikeusperusta, ohjelmasuunnittelu, julkistaminen ennakolta ja tiedottaminen jälkeenpäin, kirjallisen sopimuksen välttämättömyys).

Sen lisäksi, että tilintarkastustuomioistuin valvoo avustusten saajia, varainhoitoasetuksessa säädettäisiin avustuksen myöntäneen toimielimen harjoittamasta valvonnasta (menot hyväksyvän yksikön on huolehdittava varojen käytön seurannasta ja varmistuttava siitä, että avustuksen saaja täyttää tuen myöntämisedellytykset myös avustuksen saatuaan, sekä arvioitava saavutettuja tuloksia suhteessa tavoitteisiin ja tehtävä tuloksista kokonaisarvio).

Sääntöjen tarkoituksena on taata, että yhteisön varoja käytetään asianmukaisesti ja avoimesti, säädettyjä menettelyjä noudattaen.